CELEX: 32010R0573
Language: el
Date: 2010-06-30 00:00:00
Title: Κανονισμός (ΕΕ) αριθ. 573/2010 της Επιτροπής, της 30ής Ιουνίου 2010 , σχετικά με την τροποποίηση του κανονισμού (ΕΕ) αριθ. 185/2010 για καθορισμό τον μέτρων εφαρμογής των κοινών βασικών προτύπων ασφάλειας των αερομεταφορών  (Κείμενο που παρουσιάζει ενδιαφέρον για τον ΕΟΧ )

1.7.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 166/1
            
         ΚΑΝΟΝΙΣΜΌΣ (ΕΕ) αριθ. 573/2010 ΤΗΣ ΕΠΙΤΡΟΠΉΣ
   της 30ής Ιουνίου 2010
   σχετικά με την τροποποίηση του κανονισμού (ΕΕ) αριθ. 185/2010 για καθορισμό τον μέτρων εφαρμογής των κοινών βασικών προτύπων ασφάλειας των αερομεταφορών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για τη θέσπιση κοινών κανόνων στο πεδίο της ασφάλειας της πολιτικής αεροπορίας και την κατάργηση του κανονισμού (ΕΚ) αριθ. 2320/2002 (1), και ιδίως το άρθρο 4 παράγραφος 3,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 4 παράγραφος 3 του κανονισμού (ΕΚ) αριθ. 300/2008, η Επιτροπή πρέπει να εγκρίνει λεπτομερή μέτρα εφαρμογής των κοινών βασικών προτύπων ασφάλειας που αναφέρονται στο άρθρο 4 παράγραφος 1 και των γενικών μέτρων που αναφέρονται στο άρθρο 4 παράγραφος 2 του εν λόγω κανονισμού, τα οποία συμπληρώνουν τα κοινά βασικά πρότυπα.
            
         
               (2)
            
            
               Τα μέτρα αυτά, εφόσον περιλαμβάνουν ευαίσθητα μέτρα ασφάλειας, θεωρούνται διαβαθμισμένες πληροφορίες της ΕΕ κατά την έννοια της απόφασης 2001/844/ΕΚ, ΕΚΑΧ, Ευρατόμ της Επιτροπής, της 29ης Νοεμβρίου 2001, για την τροποποίηση του εσωτερικού κανονισμού της (2), όπως προβλέπεται στο άρθρο 18 στοιχείο α) του κανονισμού (ΕΚ) αριθ. 300/2008, και επομένως δεν δημοσιεύονται. Τα εν λόγω μέτρα εγκρίνονται χωριστά, με απόφαση που απευθύνεται στα κράτη μέλη.
            
         
               (3)
            
            
               Ο κανονισμός (ΕΚ) αριθ. 300/2008 εφαρμόζεται πλήρως από την ημερομηνία που καθορίζεται στους κανόνες εφαρμογής, οι οποίοι θα αποφασισθούν με τις διαδικασίες του άρθρου 4 παράγραφοι 2 και 3 του εν λόγω κανονισμού, το αργότερο όμως έως τις 29 Απριλίου 2010. Ο παρών κανονισμός ισχύει επομένως από τις 29 Απριλίου 2010, προκειμένου να εναρμονισθεί ο κανονισμός (ΕΚ) αριθ. 300/2008 και οι πράξεις εφαρμογής του.
            
         
               (4)
            
            
               Καταργούνται κατά συνέπεια οι κανονισμοί της Επιτροπής (ΕΚ) αριθ. 1217/2003, της 4ης Ιουλίου 2003, για θέσπιση των κοινών προδιαγραφών για τα εθνικά προγράμματα ποιοτικού ελέγχου της ασφάλειας της πολιτικής αεροπορίας (3), (ΕΚ) αριθ. 1486/2003, της 22ας Αυγούστου 2003, για καθορισμό των διαδικασιών διεξαγωγής των επιθεωρήσεων της Επιτροπής στο πεδίο της ασφάλειας της πολιτικής αεροπορίας (4), (ΕΚ) αριθ. 1138/2004, της 21ης Ιουνίου 2004, για την καθιέρωση κοινού ορισμού των ζωτικών τμημάτων των ελεγχόμενων περιοχών ασφαλείας των αερολιμένων (5), και (ΕΚ) αριθ. 820/2008, της 8ης Αυγούστου 2008, σχετικά με τον καθορισμό μέτρων για την εφαρμογή κοινών βασικών προτύπων ασφάλειας των αερομεταφορών (6), οι οποίοι ήταν όλοι εκτελεστικοί κανονισμοί του κανονισμού (ΕΚ) αριθ. 2320/2002 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002, για τη θέσπιση κοινών κανόνων στο πεδίο της ασφάλειας της πολιτικής αεροπορίας (7).
            
         
               (5)
            
            
               Σύμφωνα με το άρθρο 18 του κανονισμού (ΕΚ) αριθ. 300/2008, παρόλο που κατά κανόνα επιτρέπεται να δημοσιεύονται από την Επιτροπή τα μέτρα με άμεση επίπτωση στους επιβάτες, ορισμένα μέτρα τα οποία περιέχουν πληροφορίες ευαίσθητες από απόψεως ασφαλείας της αεροπορίας θεωρούνται διαβαθμισμένες πληροφορίες κατά την έννοια της απόφασης 2001/844/ΕΚ, ΕΚΑΧ, Ευρατόμ και δεν δημοσιεύονται. Τα εν λόγω μέτρα πρέπει να εγκρίνονται χωριστά, με απόφαση που απευθύνεται στα κράτη μέλη. Το μέρος της απόφασης που περιέχει ευαίσθητα μέτρα και διαδικασίες ασφάλειας δεν πρέπει να δημοσιεύεται και πρέπει να διατίθεται μόνο στους φορείς εκμετάλλευσης και τις οντότητες που έχουν έννομο συμφέρον. Τα μέτρα αυτά περιλαμβάνουν ιδίως, ορισμένες λεπτομερείς διαδικασίες και εξαιρέσεις σχετικά με τον τρόπο ελέγχου αεροσκαφών, οχημάτων, προσώπων, αποσκευών, ταχυδρομείου και φορτίου όταν εισέρχονται ή βρίσκονται εντός αυστηρά ελεγχόμενων περιοχών ασφαλείας καθώς και τις τεχνικές προδιαγραφές για τον εξοπλισμό των ελέγχων ασφαλείας.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ασφάλειας της πολιτικής αεροπορίας που έχει συσταθεί βάσει του άρθρου 19 παράγραφος 1 του κανονισμού (ΕΚ) αριθ. 300/2008,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο παρών κανονισμός καθορίζει λεπτομερή μέτρα εφαρμογής των κοινών βασικών προτύπων για την προστασία της πολιτικής αεροπορίας από έκνομες ενέργειες που θέτουν σε κίνδυνο την ασφάλεια της πολιτικής αεροπορίας, καθώς και γενικά μέτρα προς συμπλήρωση των κοινών βασικών προτύπων.
   Άρθρο 2
   Εκτελεστικοί κανόνες
   1.   Τα μέτρα που αναφέρονται στο άρθρο 1 ορίζονται στο παράρτημα.
   2.   Σύμφωνα με το άρθρο 10 παράγραφος 1 του κανονισμού (ΕΚ) αριθ. 300/2008, λαμβάνεται δεόντως υπόψη ο παρών κανονισμός στα εθνικά προγράμματα ασφάλειας της πολιτικής αεροπορίας.
   Άρθρο 3
   Έναρξη ισχύος
   Ο παρών κανονισμός αρχίζει να ισχύει και να εφαρμόζεται την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Ιουνίου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 97 της 9.4.2008, σ. 72.
   
      (2)  ΕΕ L 317 της 3.12.2001, σ. 1.
   
      (3)  ΕΕ L 169 της 8.7.2003, σ. 44.
   
      (4)  ΕΕ L 213 της 23.8.2003, σ. 3.
   
      (5)  ΕΕ L 221 της 22.6.2004, σ. 6.
   
      (6)  ΕΕ L 221 της 19.8.2008, σ. 8.
   
      (7)  ΕΕ L 355 της 30.12.2002, σ. 1.
   
      ΠΑΡΑΡΤΗΜΑ
      Το παράρτημα του κανονισμού (ΕΕ) αριθ. 185/2010 (1) τροποποιείται ως εξής:
      
                  Α.
               
               
                  Στο κεφάλαιο 4, προστίθεται το ακόλουθο στοιχείο 4.1.1.2 γ):
                  
                              «γ)
                           
                           
                              σκύλοι ανίχνευσης εκρηκτικών σε συνδυασμό με το σημείο α).».
                           
                        
            
                  Β.
               
               
                  Στο κεφάλαιο 4, προστίθεται το ακόλουθο σημείο 4.1.1.9:
                  
                              «4.1.1.9.
                           
                           
                              Ως συμπληρωματική μέθοδος έρευνας επιτρέπεται να χρησιμοποιούνται σκύλοι ανίχνευσης εκρηκτικών.».
                           
                        
            
                  Γ.
               
               
                  Στο κεφάλαιο 4, προστίθεται το ακόλουθο στοιχείο 4.1.2.3 δ):
                  
                              «4.1.2.3 δ)
                           
                           
                              σκύλοι ανίχνευσης εκρηκτικών σε συνδυασμό με το σημείο α).».
                           
                        
            
                  Δ.
               
               
                  Στο κεφάλαιο 5, προστίθεται το ακόλουθο στοιχείο 5.1.1 ε):
                  
                              «5.1.1 ε)
                           
                           
                              σκύλοι ανίχνευσης εκρηκτικών.».
                           
                        
            
                  Ε.
               
               
                  Στο κεφάλαιο 12, προστίθεται το ακόλουθο σημείο 9:
                  «12.9.   ΣΚΥΛΟΙ ΑΝΙΧΝΕΥΣΗΣ ΕΚΡΗΚΤΙΚΩΝ
                  12.9.1.   Γενικές αρχές
                  
                  
                              12.9.1.1.
                           
                           
                              Οι σκύλοι ανίχνευσης εκρηκτικών (ΣΑΕ) είναι σε θέση να ανιχνεύουν και να επισημαίνουν συγκεκριμένες και μεγαλύτερες μεμονωμένες ποσότητες εκρηκτικής ουσίας.
                           
                        
                              12.9.1.2.
                           
                           
                              Η ανίχνευση δεν εξαρτάται από το σχήμα, τη θέση ή τον προσανατολισμό της εκρηκτικής ουσίας.
                           
                        
                              12.9.1.3.
                           
                           
                              Ο ΣΑΕ εκπέμπει σήμα συναγερμού υπό τη μορφή παθητικής αντίδρασης, όταν ανιχνεύει τις εκρηκτικές ουσίες που καθορίζονται στο προσάρτημα 12-Δ χωριστής απόφασης της Επιτροπής.
                           
                        
                              12.9.1.4.
                           
                           
                              Ο ΣΑΕ και ο συνοδός-χειριστής του μπορούν να χρησιμοποιηθούν για έλεγχο ασφαλείας μόνον εάν έχουν λάβει έγκριση ανεξάρτητα και από κοινού ως ομάδα.
                           
                        
                              12.9.1.5.
                           
                           
                              Ο ΣΑΕ και ο συνοδός-χειριστής του υπόκεινται σε αρχική εκπαίδευση και μετεκπαίδευση για να εξασφαλιστεί η διατήρηση και εκμάθηση των απαιτούμενων προσόντων και, όπου απαιτείται, για να αποκτήσουν νέες γνώσεις.
                           
                        
                              12.9.1.6.
                           
                           
                              Προκειμένου να λάβει έγκριση, η ομάδα ΣΑΕ που αποτελείται από έναν ΣΑΕ και έναν ή περισσότερους συνοδούς-χειριστές, πρέπει να παρακολουθήσει επιτυχώς εκπαίδευση.
                           
                        
                              12.9.1.7.
                           
                           
                              Η ομάδα ΣΑΕ λαμβάνει έγκριση απευθείας από ή για λογαριασμό της αρμόδιας αρχής σύμφωνα με τα προσαρτήματα 12-Ε και 12-ΣΤ χωριστής απόφασης της Επιτροπής.
                           
                        
                              12.9.1.8.
                           
                           
                              Μετά την έγκριση της αρμόδιας αρχής, η ομάδα ΣΑΕ μπορεί να χρησιμοποιηθεί για ελέγχους ασφαλείας με τη μέθοδο της ελεύθερης περιπολίας ή τον εξ αποστάσεως με όσφρηση εντοπισμό εκρηκτικών.
                           
                        12.9.2.   Πρότυπα για ΣΑΕ
                  
                  
                              12.9.2.1.
                           
                           
                              Οι απαιτήσεις όσον αφορά τις επιδόσεις των ΣΑΕ καθορίζονται στο προσάρτημα 12-Δ χωριστής απόφασης της Επιτροπής.
                           
                        
                              12.9.2.2.
                           
                           
                              Η ομάδα ΣΑΕ που χρησιμοποιείται για τον έλεγχο ασφαλείας προσώπων, χειραποσκευών, αντικειμένων που μεταφέρονται από άτομα πλην επιβατών, οχημάτων, αεροσκαφών, προμηθειών πτήσης και προμηθειών αερολιμένα καθώς και αυστηρά ελεγχόμενων περιοχών ασφαλείας αερολιμένων, πληροί το πρότυπο ανίχνευσης 1.
                           
                        
                              12.9.2.3.
                           
                           
                              Η ομάδα ΣΑΕ που χρησιμοποιείται για τον έλεγχο ασφαλείας παραδιδόμενων αποσκευών, ταχυδρομείου και υλικών του αερομεταφορέα, φορτίου και ταχυδρομείου πληροί το πρότυπο ανίχνευσης 2.
                           
                        
                              12.9.2.4.
                           
                           
                              Η ομάδα ΣΑΕ που έχει εγκριθεί για την ανίχνευση εκρηκτικών ουσιών με τη μέθοδο του εξ αποστάσεως με όσφρηση εντοπισμού εκρηκτικών μπορεί να χρησιμοποιηθεί μόνο για τον έλεγχο ασφαλείας φορτίου αλλά όχι άλλων περιοχών που περιλαμβάνονται στο πρότυπο 2.
                           
                        
                              12.9.2.5.
                           
                           
                              Η ομάδα ΣΑΕ που χρησιμοποιείται για τον έλεγχο ασφαλείας εκρηκτικών ουσιών είναι εξοπλισμένη με κατάλληλα μέσα που εξασφαλίζουν τη μοναδική ταυτοποίηση του ΣΑΕ.
                           
                        
                              12.9.2.6.
                           
                           
                              Όταν εκτελεί καθήκοντα ανίχνευσης εκρηκτικών, ο ΣΑΕ συνοδεύεται πάντοτε από τον συνοδό-χειριστή που έχει λάβει έγκριση για να εργάζεται με τον συγκεκριμένο ΣΑΕ.
                           
                        
                              12.9.2.7.
                           
                           
                              Ο ΣΑΕ που έχει εγκριθεί για τη μέθοδο της ελεύθερης περιπολίας συνοδεύεται από έναν μόνο συνοδό-χειριστή. Ένας συνοδός-χειριστής μπορεί να λάβει έγκριση να οδηγεί δύο το πολύ ΣΑΕ.
                           
                        
                              12.9.2.8.
                           
                           
                              Ο ΣΑΕ που έχει εγκριθεί για τη μέθοδο του εξ αποστάσεως με όσφρηση εντοπισμού εκρηκτικών συνοδεύεται από δύο το πολύ συνοδούς-χειριστές ανά ΣΑΕ.
                           
                        12.9.3.   Απαιτήσεις εκπαίδευσης
                  
                  
                     Γενικές υποχρεώσεις εκπαίδευσης
                  
                  
                              12.9.3.1.
                           
                           
                              Η εκπαίδευση της ομάδας ΣΑΕ περιλαμβάνει θεωρητική και πρακτική εκπαίδευση και εξάσκηση.
                           
                        
                              12.9.3.2.
                           
                           
                              Το περιεχόμενο των μαθημάτων καθορίζεται ή εγκρίνεται από την αρμόδια αρχή.
                           
                        
                              12.9.3.3.
                           
                           
                              Η εκπαίδευση διεξάγεται από ή για λογαριασμό της αρμόδιας αρχής με εκπαιδευτές που έχουν προκριθεί σύμφωνα με το σημείο 11.5 του παρατήματος του κανονισμού (ΕΕ) αριθ. 185/2010.
                           
                        
                              12.9.3.4.
                           
                           
                              Οι σκύλοι που εκπαιδεύονται για την ανίχνευση εκρηκτικών είναι σκύλοι ειδικής χρήσης.
                           
                        
                              12.9.3.5.
                           
                           
                              Κατά την εκπαίδευση χρησιμοποιούνται εκπαιδευτικά βοηθήματα που αναπαριστούν εκρηκτικές ουσίες.
                           
                        
                              12.9.3.6.
                           
                           
                              Παρέχεται εκπαίδευση στα άτομα που χειρίζονται τα εκπαιδευτικά βοηθήματα προκειμένου να αποφευχθεί η επιμόλυνση.
                           
                        
                     Αρχική εκπαίδευση ομάδων ΣΑΕ
                  
                  
                              12.9.3.7.
                           
                           
                              Η ομάδα ΣΑΕ ακολουθεί αρχική εκπαίδευση βάσει των κριτηρίων που καθορίζονται στο σημείο 12.9.3 χωριστής απόφασης της Επιτροπής.
                           
                        
                              12.9.3.8.
                           
                           
                              Η αρχική εκπαίδευση της ομάδας ΣΑΕ περιλαμβάνει πρακτική άσκηση στο προβλεπόμενο περιβάλλον εργασίας.
                           
                        
                     Μετεκπαίδευση ομάδων ΣΑΕ
                  
                  
                              12.9.3.9.
                           
                           
                              Ο ΣΑΕ και ο συνοδός-χειριστής υπόκεινται σε απαιτήσεις περιοδικής μετεκπαίδευσης, τόσο μεμονωμένα όσο και σε συνδυασμό ως ομάδα.
                           
                        
                              12.9.3.10.
                           
                           
                              Με την περιοδική μετεκπαίδευση διατηρούνται τα υφιστάμενα προσόντα κατά τα απαιτούμενα από την αρχική εκπαίδευση, καθώς και τα αποκτηθέντα σύμφωνα με τις εξελίξεις στον τομέα της ασφάλειας.
                           
                        
                              12.9.3.11.
                           
                           
                              Η περιοδική μετεκπαίδευση ομάδας ΣΑΕ πραγματοποιείται ανά χρονικά διαστήματα τουλάχιστον 6 εβδομάδων. Η ελάχιστη διάρκεια της περιοδικής μετεκπαίδευσης δεν είναι μικρότερη των 4 ωρών ανά οιαδήποτε περίοδο 6 εβδομάδων.
                           
                        
                              12.9.3.12.
                           
                           
                              Το σημείο 11 δεν ισχύει στην περίπτωση που ο ΣΑΕ ακολουθεί εκπαίδευση αναγνώρισης όλων των ουσιών που αναγράφονται στο προσάρτημα 12-Δ χωριστής απόφασης της Επιτροπής σε τουλάχιστον εβδομαδιαία βάση.
                           
                        
                     Αρχεία εκπαίδευσης ομάδων ΣΑΕ
                  
                  
                              12.9.3.13.
                           
                           
                              Τα αρχεία της αρχικής και της περιοδικής μετεκπαίδευσης τηρούνται για αμφότερους τον ΣΑΕ και τον συνοδό-χειριστή του τουλάχιστον κατά τη διάρκεια της σύμβασης απασχόλησής τους και διατίθενται στην αρμόδια αρχή κατόπιν αιτήματος.
                           
                        
                     Επιχειρησιακή εκπαίδευση ομάδων ΣΑΕ
                  
                  
                              12.9.3.14.
                           
                           
                              Όταν ο ΣΑΕ διατεθεί για καθήκοντα ελέγχου ασφαλείας, ο ΣΑΕ ακολουθεί επιχειρησιακή εκπαίδευση για να εξασφαλιστεί ότι πληροί τις επιδόσεις που καθορίζονται στο προσάρτημα 12-Δ χωριστής απόφασης της Επιτροπής.
                           
                        
                              12.9.3.15.
                           
                           
                              Η επιχειρησιακή εκπαίδευση πραγματοποιείται σε συνεχή τυχαία βάση κατά τη διάρκεια της περιόδου διάθεσης και κατά τη διάρκειά της μετρώνται οι επιδόσεις ανίχνευσης του ΣΑΕ μέσω εγκεκριμένων εκπαιδευτικών βοηθημάτων.
                           
                        12.9.4.   Διαδικασίες έγκρισης
                  
                  
                              12.9.4.1.
                           
                           
                              Η διαδικασία έγκρισης εξασφαλίζει τη μέτρηση των κάτωθι προσόντων:
                              
                                          α)
                                       
                                       
                                          ικανότητα του ΣΑΕ να πληροί τις επιδόσεις ανίχνευσης που καθορίζονται στο προσάρτημα 12-Δ χωριστής απόφασης της Επιτροπής·
                                       
                                    
                                          β)
                                       
                                       
                                          ικανότητα του ΣΑΕ να δώσει παθητική ένδειξη της παρουσίας εκρηκτικών ουσιών·
                                       
                                    
                                          γ)
                                       
                                       
                                          ικανότητα του ΣΑΕ και του συνοδού-χειριστή ή των συνοδών-χειριστών να εργαστούν αποτελεσματικά ως ομάδα και
                                       
                                    
                                          δ)
                                       
                                       
                                          ικανότητα του συνοδού-χειριστή να οδηγήσει σωστά τον ΣΑΕ, να ερμηνεύσει και να ανταποκριθεί επαρκώς στην αντίδραση του ΣΑΕ όσον αφορά την παρουσία εκρηκτικής ουσίας.
                                       
                                    
                        
                              12.9.4.2.
                           
                           
                              Η διαδικασία έγκρισης προσομοιώνει καθεμιά από τις περιοχές εργασίας στις οποίες πρόκειται να εργαστεί ο ΣΑΕ.
                           
                        
                              12.9.4.3.
                           
                           
                              Η ομάδα ΣΑΕ ολοκληρώνει επιτυχώς την εκπαίδευση σε κάθε περιοχή για την οποία χορηγείται έγκριση.
                           
                        
                              12.9.4.4.
                           
                           
                              Οι διαδικασίες έγκρισης διεξάγονται σύμφωνα με τα προσαρτήματα 12-Ε και 12-ΣΤ χωριστής απόφασης της Επιτροπής.
                           
                        
                              12.9.4.5.
                           
                           
                              Η διάρκεια ισχύος κάθε έγκρισης δεν υπερβαίνει τους 12 μήνες.
                           
                        12.9.5.   Ποιοτικός έλεγχος
                  
                  
                              12.9.5.1.
                           
                           
                              Η ομάδα ΣΑΕ υπόκειται στα μέτρα ποιοτικού ελέγχου που καθορίζονται στο προσάρτημα 12-Ζ χωριστής απόφασης της Επιτροπής.
                           
                        12.9.6.   Μεθοδολογία ελέγχου ασφαλείας
                  
                  Περαιτέρω λεπτομερείς απαιτήσεις περιλαμβάνονται σε χωριστή απόφαση της Επιτροπής.».
               
            
         (1)  ΕΕ L 55 της 5.3.2010, σ. 1.